Χάρης Λυμπερόπουλος

Ο Χάρης Λυμπερόπουλος (Αθήνα, 1922 – 1 Ιουνίου 2020) ήταν Έλληνας βραβευμένος δημοσιογράφος, από τους πρωτοπόρους της αθλητικής σύνταξης και αθλητής στίβου ο ίδιος. Εργάστηκε επί σειρά ετών σε πολλά έντυπα του χώρου, εφημερίδες και περιοδικά, αφήνοντας αξιοσημείωτο έργο, καθώς κάλυψε με τις ανταποκρίσεις και τα άρθρα του πολλές διεθνείς και εγχώριες αθλητικές διοργανώσεις.

Αθλητική σταδιοδρομία 
Απόφοιτος του Πανεπιστημίου του Σιράκιους των ΗΠΑ, ο Λυμπερόπουλος ασχολήθηκε εκτενώς με τον αθλητισμό και πέτυχε διακρίσεις τόσο ως πρωταθλητής Ελλάδας αγωνισμάτων στίβου και συγκεκριμένα του πεντάθλου (1948) και του άλματος εις μήκος (1946, 1949) και μέλος της Εθνικής Ομάδας στίβου, όσο και σαν ποδοσφαιριστής (ήταν παίκτης του Πανιωνίου), αλλά και σαν οδηγός αγώνων ταχύτητας.

Δημοσιογραφική καριέρα 
Ως δημοσιογράφος εργάσθηκε στις εφημερίδες «Αθηναϊκή», «Ακρόπολη», «Απογευματινή» κ.α., ενώ θήτευσε σαν επικεφαλής του αθλητικού τμήματος της ΕΡΤ και ακόμη, υπήρξε ένας από τους εμπνευστές της δημιουργίας του ραδιοφωνικού σταθμού «Αθήνα 9,84». Για την προσφορά του τιμήθηκε δύο φορές, από το Ίδρυμα Μπότση (1987, 2019) και από το Μορφωτικό Ίδρυμα της Ένωσης Συντακτών (2018).

Προσωπική ζωή 
Ο Χάρης Λυμπερόπουλος ήταν νυμφευμένος και με τη σύζυγό του Αθηνά το γένος Ρεμέντζη έχει αποκτήσει δύο κόρες, την Κατερίνα και Γκρέτα Λυμπεροπούλου. Η πρώτη ακολουθεί τα χνάρια του στην δημοσιογραφία κι η δεύτερη στον αθλητισμό.

Πηγές 
 in.gr: «Πέθανε ο πρωτεργάτης του αθλητικού ρεπορτάζ Χάρης Λυμπερόπουλος»

Έλληνες δημοσιογράφοι
Έλληνες αθλητές του άλματος εις μήκος
Έλληνες αθλητές αθλητικού πένταθλου
Αθλητές στίβου Εθνικού ΓΣ
Κάτοχοι μεταλλίων του Πανελλήνιου Πρωταθλήματος Στίβου